Hosni Mubarak

Si Muhammad Hosni Sayyid Mubarak (, , ; (4 Mayo 1928–25 Pebrero 2020) ay ang ika-apat na Pangulo ng Ehipto, mula noong 1981 hanggang 2011.

Itinalaga si Mubarak bilang Pangalawang Pangulo ng Ehipto noong 1975, at naging pangulo noong 14 Oktubre 1981, pagkatapos ng pagpaslang kay Pangulong Anwar El Sadat. Ang kahabaan ng termino niya bilang pangulo ang naging dahilan upang siya ay maging pinakamahabang nagsilbing tagapamuno ng Ehipto pagkatapos ni Muhammad Ali Pasha. Bago pasukin ni Mubarak ang politika, naglingkod si Mubarak bilang isang opisyal ng Hukbong Himpapawid ng Ehipto, na naglingkod bilang komandante mula 1972 hanggang 1975.

Noong kasagsagan ng demonstrasyon na nagsimula nong 25 Enero 2011, nananawagan ang mga demonstrador sa pagbibitiw ng pangulo ng Ehipto. Noong 1 Pebrero 2011, inihayag ni Mubarak na hindi na siya muling tatakbong muli sa Halalang Pampanguluhan. Noong 5 Pebrero 2011, ibinalita ng pambansang media ng Ehipto na ang mga matataas na kasapi ng Pambansang Partido Demokratiko ng Ehipto, kasama si Mubarak, ay nagbitiw sa mga tungkuling pampamunuan sa loob ng partido.

Noong 11 Pebrero 2011, inihayag ni Pangalawang Pangulo Omar Suleiman na nagbitiw na si Mubarak bilang Pangulo ng Ehipto, at ipinasa ang kapangyarihan sa Nakatataas na Konseho ng Sandatahang Lakas, pagkatapos ng 18 araw ng mga pagkilos na sumubok sa tatlumpung taong pamumuno niya.

Mga Talasanggunian

Militar
Mga politiko ng Ehipto